Papersnake/gushiwen huggingface dataset:
圣寿无疆诗
高拱（明代）

九天开寿域，万国庆昌期。瑞气随龙幄，欢声绕凤墀。

重离当此日，育震忆当时。云绕呈祥早，河清发兆奇。

承基昭嗣服，御极致雍熙。礼乐回三代，威灵摄四夷。

圣仁群品被，景物万年宜。黄道添新岁，清秋协诞期。

老人连帝座，王母降瑶池。华祝扬休历，嵩呼切忭私。

拟陈金鉴录，愿献紫霞卮。舜寿宁为上，文龄未足追。

皇图天地永，遐算一如斯。
送海南客归旧岛
张籍（唐代）

海上去应远，蛮家云岛孤。竹船来桂浦，山市卖鱼须。

入国自献宝，逢人多赠珠。却归春洞口，斩象祭天吴。
过临平莲荡四首
杨万里（宋代）

人家星散水中央，十里芹羹菰饭香。
想得薰风端午後，荷花世界柳丝乡。
高宗皇帝挽词 其二
许及之（宋代）

夷夏均哀涕，空同只故仙。衣冠趍禹穴，云日惨尧天。

嗣圣昭诚孝，通丧振古先。小臣思罔极，生长中兴年。
临江仙 戏留友人 以上见喜靖刊本桂隐诗集卷
袁易（元代）

何必渡江如去岁，载花买酒山中。赤城风月笑相逢。城中差更中，佳客饮千钟。菊水粼粼生翠雾，蓉帘半卷西风。分明不与画图同。不妨歌此曲，君自是司空。
赋得泉声咽危石
欧必元（明代）

叠嶂望方平，江流势欲倾。悬崖一片立，长日万山鸣。

落叶催风急，挥弦待月明。禅心与客意，对此共澄清。
秦观文生日诗三十韵
周紫芝（宋代）

宝祚开苍箓，炎精表赤符。乾坤归圣统，廊庙得真儒。

事借帷筹定，颠从漏刻扶。兵销九节度，仪肃五单于。

意与神明会，功知传记无。公师隆化道，嗣相恊神谟。

世业垂馀庆，天心究永图。貂冠亲日月，玉座接都俞。

自可均调鼎，犹谦谢秉枢。槐庭何日见，绣衮几时纡。

大府连甍栋，翔鸾踵步趋。侏离将入贺，象寄尽交孚。

光耀三台宿，喧腾百雉都。传呼凤尾诺，导从火城驱。

隔坐恩由占，同朝礼固殊。位虽仍亚保，望久在中区。

艺籍明经殿，文星照石渠。诸生咨典故，列辟奉规摹。

往岁方平难，斯民稍避胡。大臣俱宿德，四海尽夷涂。

效已知无敌，天应信不诬。他年各安堵，此日记垂弧。

云篆祈千载，霞浆赐百壶。中人传诏旨，东阁拥金朱。

旧物归龙榜，欢声彻海隅。一门天为喜，万里物皆苏。

寒士勤推毂，和春入朽株。恩尝蒙草木，才不补唐虞。

只有祈年颂，持为报德珠。第惭床下拜，云峤隔江湖。
寿异
刘克逊（宋代）

元气钟为一代英，天休节后是公生。撑肠何止五千卷，满腹犹藏十万兵。

懒向仕途为佞熊，肯将祠秩倦闲情。芹溪不是横舟处，四海风波正要平。
忆小女银娘
韦庄（唐代）

睦州江上水门西，荡桨扬帆各解携。

今日天涯夜深坐，断肠偏忆阿银犁。
海山堂
李石（宋代）

海水际天水，海山蔚空青。
万里供远目，随处来户庭。
庭中森紫供，户内含虚明。
澄波汲引入，螺黛叠甃成。
空光集云气，岑碧延日星。
逍遥等一物，大小随所经。
高霞渺三韩，众水涵四溟。
仙驭来何迟，上天跨鲲鲸。
用意敢自隘，万虑凝秋清。
夙缘有悟契，矫首鸿鹄征。
乱后送人归越
朱升（宋代）

百战一身存，生还独有君。
越山临海尽，吴地到江分。
暮郭留晴霭，荒林翳夕曛。
归途当岁晚，霜叶落纷纷。
答许勤之
王令（宋代）

不作明堂柱石臣，要当归去老江滨。
不知何处田堪买，抛却浮生一片尘。
诉衷情（癸未团司归舟中作）
丘崈（宋代）

东风罨岸进船难。酒醒篆香残。不堪客里无绪，那更晚来寒。

思往事，耿无眠。掩屏山。夜深人静，何处一声，月子弯弯。
送曾仲锡通判如京师
苏轼（宋代）

边城岁暮多风雪，强压春醪与君别。
玉帐夜谈霜月苦，铁骑晓出冰河裂。
断蓬飞叶卷黄沙，只有千林䰒松花。
应为王孙朝上国，珠幢玉节与排衙。
左援公孝右孟博，我居其间啸且诺。
仆夫为我催归来，要与北海春水争先回。
裕州宵行车中闻雨
陆深（明代）

计程两旬日，乘传二千里。山川气候分，值此廉纤雨。

辇路敛轻气，遥山渺烟树。淅沥响蓬轩，梦想春江浒。

行役虽苦疲，阴阳有燮理。物情荷恩慈，天运赖明主。

甘霖在咫尺，滂沱慰中土。
雁门太守行
鲍珍（清代）

不见雁门高，安知太守骄。雁门高雁不可度，太守骄新不如故。

堂堂复堂堂，汉家重循良。几人考上上，承恩奏明光。

几人考下下，贬窜之他邦。五马煌煌二千石，河间姹女同朝夕。

徒手相将拜路尘，清寒逼人太守嗔。
落花二首 其一
韩琦（宋代）

妖艳凭谁主，春光去不停。离魂乱飞絮，生意逐浮萍。

钱荚偷馀态，茵芜袭旧馨。年年芳信在，慎勿叹飘零。
金陵曲送客返金陵 其九
屈大均（明代）

飞桥三折逐溪长，红杏千株落水香。十里溪云连古木，阴森不见帝城墙。
丑奴儿
宋先生（宋代）

河车怎敢停留住，搬入泥丸。水火烹煎。一粒丹砂炼汞铅。

金丹大药人人有，只要心坚。休说闲言。不走阳精便是仙。
赠曾温伯邢德允
陆游（宋代）

发似秋芜不受耘，茶山曾许与斯文。
回思岁月一甲子，尚记门墙三沐熏。
卷里圣贤能觌面，人间富贵实浮云。
二君才气俱超绝，岂待衰翁诵所闻。
【黄钟】愿成双　春思
兰楚芳（元代）

春初透，花正结，正愁红惨绿时节。待鸳鸯冢上长连枝，做一段风流话说。
【幺篇】融融日暖喷兰麝，倩东风吹与胡蝶。安排心事设山盟，准备着鲛绡
血。
【出队子】青春一捻，奈何羞娇更怯。流不干泪海几时竭，打不破愁城何日
缺，诉不尽相思今夜舍。
【幺篇】看看的捱不过如年长夜，好姻缘恶间谍。七条弦断数十截，九曲肠
拴千万结，六幅裙搀三四摺。
【尾声】三四摺裙搀且休藉，九回肠解放些些，量这数截断弦须要接。
夜上云岫庵
朱尔迈（清代）

青山惬所怀，一步一延伫。不觉夜色来，苍苍没平楚。

失道径转纡，陟历忘峻阻。忽然身已高，舄下闻人语。

欲辨已微茫，东西无处所。疏竹逗镫光，始知隔岩户。

奋策争先登，却怪来风雨。住足问徐徐，潮声走远浦。
道傍榆柳树皮饥民取食殆尽感而赋之 其二
张国维（明代）

皮尽心伤生趣穷，疏条犹自舞长风。恰如残喘支征缮，未敢嗷嗷告杼空。
齐天乐 其二 董旗坝观梅用前韵
聂树楷（清代）

峰回路转车初换。迎人冷香先散。十里溪塍，万株琼玉，尽许乘间游晏。

行吟伫念。疑邓尉繁英，称来山县。一白迷漫，海浮香雪去尘远。

寻幽腰脚尚健。奈咏花才拙，大不如愿。且让江城，谱成新引，吹入鹤楼仙馆。

归途趁晚。倘劫漏乡园，明年重见。老态虽增。想花曾识面。
四和
刘克庄（宋代）

白公自号老居士，疏傅史称贤大夫。
脍卿不妨留客饮，擘麟何必享天厨。
清池澡沐端溪石，素壁彰施洛社图。
帝赐后村奎画在，作堂安用扁青涂。
斗牛图
王汝玉（明代）

时雨新收芳草绿，水田犁歇春耕足。牧童高卧古树阴，陇上閒牛自相触。

各争胜负气转雄，不知为私还为公。应笑当年挂书者，误随李密游山东。
寒泉赴赵建康辟
释居简（宋代）

辟书才下了，节节闯挐音。一日偶它适，尺书烦重寻。

似回浮雪棹，来作访僧吟。梦草相忘地，于君忆更深。
宿祠山报恩寺枕上闻杜鹃有感
虞俦（宋代）

此去家山仅两程，不烦鸟语苦丁宁。
烟花三月忙中过，风雨连宵构里听。
问雁呼卿情大薄，闻鸡起舞意还醒。
年来纵迹浑无定，渠亦相怜水上萍。
连理枝
喻良能（宋代）

紫荆斜倚磬湖隈。并干连枝锦作堆。
犹记太虚坛上木，无风双影并徘徊。
吴梅村被征入都四首 其二
胡介（明代）

幕府征书日夜催，宫开碣石待君来。归心更度桑乾水，伏枥重君郭隗台。

花萼春回新侍从，风云气隐旧蓬莱。暮年诗赋江关重，输却城南十里梅。
书王太守平山堂宴集诗后
宗圣垣（清代）

古荫堂开大雅传，蜀冈风景重名贤。红桥爱看初三月，碧碗新尝第五泉。

小杜难忘歌吹路，右军仍在永和年。暮春良会同修禊，真赏楼头奏管弦。
畏爱兼抱
释印肃（宋代）

南山有条鳖鼻蛇，雪峰往日镇常夸。
丧身失命知多少，满地如今号菜花。
水龙吟
陈家庆（清代）

亭皋木叶萧萧，楚天千里秋无际。潇湘南望，布帆安稳，月明风细。

雁字惊寒，渔舟荡晚，洞庭初霁。祗文通此去，芳菲故国，何人会，伤时意。

莫负少年才气。绕南枝、一身如寄。行吟屈贾，而今休问，人间何世。

游子天涯，凭君传语，欲归无计。又阳关惜别，匆匆客舍，揾思乡泪。
白露日独立
丘葵（宋代）

西风吹我鬓鬅鬙，独立庭中影随形。
一岁露从今夜白，百年眼对老天青。
经秋不脱无多树，近月能明有几星。
惆怅前修人去尽，后生谁可嘱遗经。
访吴东溪黄土庄 其二
贺一弘（明代）

山深云满洞，水曲竹当门。禾黍连高陇，松杉翳远村。

牛眠芳草软，鹿过小溪喧。为问林丘卧，何如世路奔。
太庙乐章·皇帝还伴乾安之曲
周麟之（宋代）

於穆清庙，明禋是躬。
卿士骏奔，助我肃雝。
灌鬯已事，精诚交通。
却立以思，僾然其恭。
旅泊奔牛㙋下次钱经韵
谢晋（明代）

收帆时候日初斜，旅泊奔牛近酒家。风起冻云天欲雪，溪流寒月浪生花。

连宵诗酒叨陪席，明日图书拟共车。且向㙋南同一醉，任他人语夜喧哗。
画绯桃题诗
贾蓬莱（元代）

朱砂颜色瓣重台，曾是刘郎旧看来。
只好天台云里种，莫教移近俗人栽。
暇日弄笔戏书
陆游（宋代）

草书学张颠，行书学杨风；平生江湖心，聊寄笔砚中。
龙蛇入我腕，疋素忽己穷。
余势尚隐辚，此兴嗟谁同！
颂古一百则 其九
释正觉（宋代）

两堂云水尽分拿，王老师能验正邪。利刀斩断具亡像，千古令人爱作家。

此道未丧，知音可嘉。凿山透海兮唯尊大禹，鍊石补天兮独贤女娲。

赵州老，有生涯，草鞋头戴较些些。异中来也还明鉴，只个真金不混沙。
仙兴
叶绍翁（宋代）

金书宫殿玉阑干，雪瀑泉飞洞口寒。
日暮仙翁骑鹤去，碧桃花满石棋盘。
春郊送客次韵
祁敏（明代）

人自忙忙日自频，浮生几个是閒身。青山别眼曾经岁，小雨侵晴又浃辰。

近阙谁家先得日，无梅旅邸不知春。今朝送友溪桥外，野色风吹上客巾。
蒜山夜归
章甫（宋代）

双双鸥鸟落苍湾，点点征帆返照间。
多病久无钟鼎梦，忘机长伴水云閒。
江心古寺入图画，烟际好山如髻鬟。
踏月归时闻短笛，津头知有钓舟还。
和苏仲南邵湖会饮三首
张耒（宋代）

交友不在眼，逢君怀抱开。
主人容客醉，樽酒犯寒来。
老境侵霜鬓，羁愁付酒杯。
身闲不易得，相与且徘徊。
病中偶书
陆游（宋代）

灯火青荧古屋深，挂冠境界已駸駸。
竹枝影瘦横残月，戡杵声駸续暮砧。
病觉死生真大事，老知道德愧初心。
经龛禅版殊当勉，嬾学莎蛩事苦吟。
面壁赞
释智遇（宋代）

嵌枯石老，黶唐衣荒。
死水开钓，陆地乘航。
当初好采见梁王。
襄阳咏史 其八 宋玉宅
李俊民（金朝）

离骚经里见文章，水绿山青是楚乡。往事一场巫峡梦，秋风摇落在东墙。
用郑梅园大尹自述韵
黎伯元（元代）

官閒世运忆重熙，几夕华胥入梦稀。归里尽高彭泽节，题诗不比永嘉时。

还寻旧约同年乐，谁画流亡民色饥。千载橐金羞不掩，饮泉风概自家知。
游果昼二僧院
许浑（唐代）

何必老林泉，冥心便是禅。讲时开院去，斋后下帘眠。

镜朗灯分焰，香销印绝烟。真乘不可到，云尽月明天。
病中
罗公升（宋代）

十日两示疾，修途若为情。
闭蓬风涛中，益觉遗死生。
顽石无枯株，千年亦何成。
平生一大事，时至不须惊。
韦谯公挽歌二首
张说（唐代）

五瑞分王国，双珠映后家。文飞书上凤，武结笥中蛇。

出豫荣前马，回鸾丧后车。衮衣将锡命，泉路有光华。

国骋双骐骥，庭仪两凤凰。将星连相位，玉树伴金乡。

歌舞侯家艳，轩裘戚里光。安知杜陵下，碑版已相望。
叹老
郑用锡（清代）

由来姜桂性，惟老辣乃生。茯苓结松下，待汝千年成。

系人亦如是，谁不求长生？阅历岁时久，金石开其诚。
瑕瑜不相掩
武翊黄（唐代）

抱璞应难辨，妍媸每自融。贞姿偏特达，微玷遇磨砻。

泾渭流终异，瑕瑜自不同。半曾光透石，未掩气如虹。

缜密诚为智，包藏岂谓忠。停看分美恶，今得值良工。
黄冈尉钱绅种莲其上开轩榜曰起灵盖取鲍参军荷花赋超四照之灵本云
李彭（宋代）

平吴利在获二陆，我得斯人一夔足。明光射策卷波澜，灞桥新诗挟冰玉。

只因心赏鲍参军，种花欲招千载魂。笔端有口不倚辨，尽付此花生气存。

一代风流几顿尽，汉官威仪聊复正。觅句何劳梦惠连，解颐未用呼匡鼎。

秋风蘋末助飕飗，花药应须让一头。何必嘉陵种嘉橘，始拟人间千户侯。
送董深山 其二
胡炳文（宋代）

洞口桃花易见，源头活水难寻。欲知云尽不尽，须到山深更深。
题僧兄山居
吴惟信（宋代）

白发萧萧万事忘，安闲过似老渔郎。半窗残日敲棋响，一院秋风捣药香。

浇菊旋分苔涧水，开松新架草堂凉。过从皆是诗朋友，开口何曾论短长。
送鲍清卿运干调官还里二首 其一
许及之（宋代）

笔端有印印金泥，榜榜名高米样齐。两郡漫游官似水，七阶懒觅荐为梯。

登瀛已近帆惊转，入幕虽卑首愿低。举士引嫌堪自愧，眼看湖海放凫鹥。
禅人写真求赞
释正觉（宋代）

渊默之得，不可文墨。
流应之功，不可形容。
秋入野水，月行霁空。
影像名字，且唤天童。
七夕登楼有感
王渐逵（明代）

七月七夕传奇事，千家万家祈巧针。思秋病客喜携酒，何处征衣闻捣砧。

风雨倚楼千里目，江湖回首十年心。帝阍我欲乘槎去，会看明河散积阴。
上李常侍
戎昱（唐代）

旌旗晓过大江西，七校前驱万队齐。千里政声人共喜，

三军令肃马前嘶。恩沾境内风初变，春入城阴柳渐低。

桃李不须令更种，早知门下旧成蹊。
＊心香 赠彭官人
马钰（金朝）

昨日官人，今日仙俦。悟浮生、水上浮沤。忽生忽灭，难保难留。便做风狂，成风雅，骋风流。心意清闲，云水遨游。以气财、酒色为雠。法名得得，道号休休。认本来如，无来去，好来由。
立春帖子 其五 皇帝阁
周必大（宋代）

延英议政恰朝还，选德观书时暂闲。昼漏稍稀高閤报，教添内引两三班。
残句一夕雷轰荐福碑
苏轼（宋代）

一夕雷轰荐福碑。
客自鸡笼还，言形势甚
孙元衡（清代）

闻道鸡笼屿，孤城莽荡间。毒磺糜白石，沸水迸丹山。

东渡洪波弱，秋崖积雪斑。虫鱼俱异物，戍卒几人还！
冬日杂书六首
张耒（宋代）

短景冰霜地，人稀豹虎村。
风连诸壑动，日带乱山昏。
浩荡空回首，萧条独掩门。
东周旧耆老，留滞饱知闻。
赠别张兵曹
李颀（唐代）

汉家萧相国，功盖五诸侯。勋业河山重，丹青锡命优。

君为禁脔婿，争看玉人游。荀令焚香日，潘郎振藻秋。

新成鹦鹉赋，能衣鹔鹴裘。不惮轩车远，仍寻薜荔幽。

苑梨飞绛叶，伊水净寒流。雪满故关道，云遮祥凤楼。

一身轻寸禄，万物任虚舟。别后如相问，沧波双白鸥。
梅花二首
张耒（宋代）

便使柳肥终解舞，莫惊梅瘦为含酸。
因风自袅还成态，与雪争妍却要寒。
次韵公才对菊见怀
姚孝锡（宋代）

发蓬新感二毛侵，尚阴清尊对菊斟。
久拟芝兰同臭味，莫疑鱼鸟自高深。
食贫岂复甘秦炙，客病空怀奏楚音。
挂席无由上牛斗，漫凭流水送归心。
𠷠母石同裕之赋
雷渊（金朝）

千古崩崖一罅开，强将神怪附郊禖。无情顽石犹胎谤，贝锦从为巷伯哀。
送汪洞书大猷归鄞
司马伋（宋代）

日者真奇中，春风画鷁行。
东山须继起，南浦独伤情。
越岸江山丽，都门祖道荣。
里闾高卧际，趣诏逐追程。
汤公洞
张同甫（宋代）

万点波光映古丘，林深云锁洞门秋。
是谁订我重来约，携手相将到白头。
表侄江垧种竹名筠坡来求诗
陆游（宋代）

奉常遗绪冷如秋，闭户知君颇好修。
千里可嗟妨晤语，两书犹喜免沉浮。
但令有竹能医俗，何患无天可寄愁。
一事却须常自勉，勿容凡子得同游。
送王国博赴江南提刑 其三
魏野（宋代）

江南大半旧经过，君称心多我恨多。好景阻陪游赏去，空萦老病动悲歌。
挽赠开府仪同三司朱公二首 其二
慕容彦逢（宋代）

襄事涓辰吉，华旌拂晓参。车舆尊广陌，宅兆指遥岑。

寂寂泉扃閟，冥冥隧路深。堪伤纯孝子，挥泪血沾襟。
和周正孺游醴泉寺蚕丛
冯山（宋代）

衰迟犹有少年心，十里名蓝共访寻。抹绿郊原逢雨后，残妆桃李觉春深。

諠哗歌舞随流俗，潇洒溪山忆故林。一醉不辞繁上酒，簿书回首费光阴。
重赴宜章
龚立海（清代）

十载高台傍定王，秋空一雁又南翔。惭无楚典蓃鸡次，喜有神南借马当。

久别山疑逢旧友，惯游人似未离乡。不知都慰当年柳，故垒萧萧剩几行。
蚋
刘克庄（宋代）

蚓穿槁壤及黄泉，蜂采花房与柳绵。
微蚋么麽殊嗜好，以醯为蜜甕为天。
西湖亭
薛利和（宋代）

一泓泉色涨漪涟，窃号西湖几百年。泛出芰荷钱万叠，洗开杨百眼三眠。

雪鸥卧听禅僧磬，锦鲤行惊钓客船。若比钱塘江上景，欠他十里好风烟。
登四面云山亭子恭赋皇祖山高先得月之句
弘历（清代）

峻岭切云汉，孤亭俯渤瀛。冰轮才涌出，玉砌早光明。

培塿难为障，姮娥若可迎。有林皆一桂，无界不三清。

盈手寒何碍，流睎魄倍晶。兔原龙塞物，鹿作羽衣声。

谷口犹灯火，河边辨畛营。万方归朗照，辞见圣人情。
柳梢青 修武道中
李濂（明代）

烂漫春游，人生行乐，山水夷犹。昨夜河阳，今朝修武，明日怀州。

平生雅兴难酬，信辔去、东风紫骝。问酒花村，题诗松寺，飞梦蓬丘。
芗岩山居孟夏二十绝
舒岳祥（宋代）

迢递川观明，氤氛夏条绿。
於焉冲抱盈，缅然散烦溽。
赠朱德裕宋安民以学诗如学仙为韵五首 其二
周孚（宋代）

材俊千里驹，学问五总龟。前辈为青眼，多士推白眉。

属我病作祟，浊醪不同持。山林有成约，捧盘盟此诗。
荆门歌送兄赴夔州
李端（唐代）

余兄佐郡经西楚，饯行因赋荆门雨。sC々燮燮声渐繁，

浦里人家收市喧。重阴大点过欲尽，碎浪柔文相与翻。

云间怅望荆衡路，万里青山一时暮。琵琶寺里响空廊。

熨火陂前湿荒戍。沙尾长樯发渐稀，竹竿草屩涉流归。

夷陵已远半成烧，汉上游倡始濯衣。船门相对多商估，

葛服龙钟篷下语。自是湘州石燕飞，那关齐地商羊舞。

曾为江客念江行，肠断秋荷雨打声。摩天古木不可见，

住岳高僧空得名。今朝拜首临欲别，遥忆荆门雨中发。
元祐辛未上元后一日同周文之刘瑞迈章纵矩游浮玉
米芾（宋代）

近臈昔夹衣，入春今重裘。天运亦已广，四序或不周。

张灯儿戏歇，发兴在沧洲。兹山通玄府，瑶坛帝曾游。

荷衣可荐藻，神清不沉牛。厌俗入喧乱，风波屡为忧。

昨夕净名天，结客涌不留。一唈寄心契，江澄客漾舟。

冰磴若见拒，寒荄如有愁。大块欲动蛰，阴壑尚潜虬。

重赏定谁与，春光会和柔。临旷摄北若，持坏结东流。

卧石带白云，勒崖托千秋。焦公心赏佳，扫迹愿相投。

分山飞鸟争，划水游鳞雠。借我一锡地，为公瓢挂头。
秋晚西楼
刘敞（宋代）

微霜欲堕木叶脱，积潦已收天宇清。皎皎日华映林莽，潇潇风色闭柴荆。

正怜戎马秋防塞，何处悲笳暮绕城。回首浮云满西北，七哀还见古人情。
晦日
刘敞（宋代）

是月佳游胜，兹辰旧俗同。会须陶一醉，相与送诸穷。

江柳参差绿，林花点染红。春期犹大半，作意竞东风。
与友观兰
赵友直（宋代）

彭泽当年成菊癖，予今亦欲订兰盟。
三杯酒向花边泻，一首诗从月下赓。
水友辞 水莺子
王质（宋代）

水莺子，水莺子，不爱林花爱溪水。春岸春莎翕习飞，波动鬣摇霍身坠。

罱入浅，罩入深，东渚抛纶西拗罾。呜呼此友兮良相宜，水光树光韬暗辉。
何瞻圣博士兖新年八十口号奉和三首 其三
程俱（宋代）

四朝冠盖三更变，万国兵戈百战场。屈指乡闾数耆旧，几人能似鲁灵光。
吴江三高祠·陆龟蒙
叶茵（宋代）

江湖萧散乐平生，夜课图书日课耕。
一段高风犹凛凛，逢人肯说鸭呼名。
东林寺
芮烨（宋代）

脩竹长林罗水车，梵王家近葛仙宫。耳闻清磬是非静，心领菩提名利空。

啖枣尚知前世事，拈花还遇上机翁。抽簪若得烧丹诀，莫负扶桑半夜红。
颂古一百则
释正觉（宋代）

岐分丝染太唠唠，果缀花联败祖曹。
妙握司南造化柄，水云器具在甄陶。
屏割繁碎，剪除氄毛。
星衡藻鉴，玉尺金刀。
黄蘖老，察秋毫，
坐断春风不放高。
溪山纪游诗
宗稷辰（清代）

居永十三年，溪山如我乡。足所未曾到，芝柳遥相望。

胜游久思补，每为俗虑妨。昨闻萧子约，入耳神已翔。

策勇无逡巡，岂畏炎伞张。登山先涉渊，溯洄招一航。

舟沿染溪渌，夹岸花草香。屡折逾清幽，兴怀梅壑长。

古潭指钴鉧，元址未暇详。鱼矼怅阻舟，我友示周行。

王孙老愚溪，山环井里旁。导我先芝岩，直上千仞冈。

荒寺负石壁，其下殊清凉。茗果顿解渴，幸得我友将。

石皆具岩形，谺谽崛且强。众窃不尽辟，通塞分明盲。

求岩转不得，履峭心彷徨。迟久始见之，石户萝葛荒。

攀援入幽谷，身绕龙螭肠。渐入光渐黝，然炬照昏黄。

家僮学蛇行，深探喜欲狂。黑地见人立，凝铸白石浆。

肤寸缝偶裂，一线偷天光。外岩更陡绝，洞口横石梁。

可望不可下，坐啸凌空苍。归路径平畴，小桥通陂塘。

中田突岩石，柳倨曾相羊。地僻人迹稀，云根任纵戕。

伯清记犹存，余刻多迷茫。总呵责鬼物，斧刃驱猬螗。

爱人及遗迹，忍不加禁防。行行屡回顾，怀古增慨慷。

连舟度带水，无劳褰子裳。归来千秋馆，午晷当骄阳。

卧游续前胜，清梦飞篷舱。神中满烟云，脚底思雷硠。

好景不能说，但觉气激昂。
古风五十九首·其二十二
李白（唐代）

秦水别陇首，幽咽多悲声。
胡马顾朔雪，躞蹀长嘶鸣。
感物动我顾，缅然含归情。
昔视秋蛾飞，今见春蚕生。
袅袅桑柘叶，萋萋柳垂荣。
急节谢流水，羁顾摇悬旌。
挥涕且复去，恻怆何时平。
吾兄文夫宦游天台余将官於江左不胜感离之情
王淹（宋代）

母慈怀远音，积雨人未复。
朝来鸟鹊喜，门外书一幅。
小邦王事繁，夜食忘归沐。
何处望飞凫，山中酒初熟。
昭潭十爱
梅挚（宋代）

我爱昭州路，优游不险崎。
九疑通舜野，八桂绕秦祠。
亭堠相望处，渔樵有让时。
政无牙虎斗，莫信义山诗。
杂曲歌辞。大酺乐
张祜（唐代）

车驾东来值太平，大酺三日洛阳城。

小儿一伎竿头绝，天下传阳万岁声。

紫陌酺归日欲斜，红尘开路薛王家。

双鬟前说楼前鼓，两伎争轮好结花。
种梅
陶梦桂（宋代）

矮窗元向竹边开，竹已森然只欠梅。
新种一株花尚少，暗香早逐细风来。
绍兴祀神州地祗十六首
佚名（隋代）

奕奕缀兆，咸池孔彰。
丕财文德，靡忘发扬。
进退有节，乃容之常。
乐备尔奏，烨烨荣光。
答陆士龙诗四首·兰林
郑丰（魏晋）

瞻彼兰林，有翘其秀。有斐君子，邦之硕茂。厥德伊何，固天攸授。

如川之源，如山之富。回流清渊，启襟开袖。缙绅晞风，民用胥附。

猗猗硕人，如玉如金。浚其明哲，克广德心。习习凯风，吹我棘林。

飞鸮萃止，允怀好音。悠悠征徒，輶德鲜任。嗟我猗人，实味实耽。

在昔延州，鹄鸣江涯。今我陆子，旷世继奇。身乖千载，德音并驰。

渐鸿遵渚，宛其羽仪。安得高风，腾翮天池。

飞龙蜿蜒，山谷气翳。猛虎啸吟，清风高厉。情同来感，数乖身逝。

夷鲍齐欢，专名故世。恺悌君子，民之攸暨。咨予遘时，千载同爱。

垂陇之会，匪诗不宣。嗟我怀人，斯恩殷勤。德音来讯，有蔚其文。

趯趯儳免，匪迹不存。诚在心德，爱结忘言。
和张坊州
范纯仁（宋代）

词场同际遇，郡政接循良。珠玉篇章妙，芝兰气味长。

褒言如衮篇，雅意戒鹈梁。老格松千尺，清文水一塘。

赓酬停笔久，降叹举幡忙。当宁神兼武，开边洮与湟。

再叨藩寄重，难报主恩滂。忧职思承教，何由到讼棠。
读子进浙行诗轴中有二诗见寄次韵报之
赵蕃（宋代）

何夕佳风月，仍陪笑语清。
依依数行李，了了尽平生。
要使交游态，浑如手足情。
居閒有此乐，那用占时名。
与林元籍郊行举对
郑虔（唐代）

石压笋斜出，谷阴花后开。
和于中丞登越王楼
王严（唐代）

雉堞临朱槛，登兹便散愁。蝉声怨炎夏，山色报新秋。

江转穿云树，心闲随叶舟。仲宣徒有叹，谢守几追游。
山行即事
赵开心（清代）

历遍崎岖径，峰峦总不群。马惊穿涧水，树款宿山云。

怪鸟名难识，幽花路未分。隔溪樵子唱，一曲远先闻。
春日小园晨看兼招同舍
李建勋（唐代）

最有杏花繁，枝枝若手抟。须知一春促，莫厌百回看。

鸟啭风潜息，蜂迟露未干。可容排饮否，兼折赠头冠。
满庭芳 绝命词
丁静兰（清代）

万里银波，漏残人尽，寥寥天籁无声。寒窗孤影，独自对残灯。

无限凄凉旧事，细追思、黯黯伤神。问姮娥、何因生我，弱质太凋零。

凋零。当此际、空梁悬影，谁与招魂。但留得者番，身后空名。

此去黄泉前路，杳茫茫、指示无人。惟杖此，一痕冷月，送我去寻亲。
咏雪
于谦（明代）

才聚还消似可疑，天公深意许谁知。但令海宇均滋润，不使闾阎起怨咨。

裁剪六花如有意，斡旋一气本无私。登高望远空吟赏，谁和阳春白雪词。
天启惠酥 其四
周邦彦（宋代）

高阳太守有遗书，亲教齐民炼玉酥。欲出浮膏先卧酪，为防馋鼠更薰厨。

绝知意重分馀弃，渐见诗多入怪迂。犹恐伧人笑风土，预从贝叶检醍醐。
赐游小山并金海泛舟至广寒殿诗八首 其四 曲流观
严嵩（明代）

溅玉飞琼出洞来，巧穿渠石自萦回。春来耐好浮花片，为进君王万寿杯。
解连环
陆游（宋代）

泪淹妆薄。背东风伫立，柳绵池阁。漫细字、书满芳笺，恨钗燕筝鸿，总难凭托。风雨无情，又颠倒、绿苔红萼。仗香醪破闷，怎禁夜阑，酒酲萧索。刘郎已忘故约。奈重门静院，光景如昨。尽做它、别有留心，便不念当时，雨意初着。京兆眉残，怎认为、新人梳掠。尽今生、拚了为伊，任人道错。
东平府文庙规模颇壮其中亦有儒生十数然无一
罗公升（宋代）

当年邹鲁地，弦诵久无声。
刀笔迂颜闵，章缝羡甲兵。
谷陵朝暮改，日月古今明。
岁晚高皇帝，犹难至两生。
上广东运副马少卿寿十口号
曾丰（宋代）

台星久出照寰瀛，懒入端门傍御屏。
上扣北辰乞闲散，南归长作老人星。
对花
秦韬玉（唐代）

长与韶光暗有期，可怜蜂蝶却先知。谁家促席临低树，

何处横先戴小枝。丽日多情疑曲照，和风得路合偏吹。

向人虽道浑无语，笑劝王孙到醉时。
虞美人 过恽元介话旧
华胥（清代）

髫年挑尽兰缸话。引剑青尊下。几回花发几销魂。

长共一帘蟾彩向黄昏。

君今自在青云上。蓑笠容来往。藓阶留印旧游踪，还倚碧烟春嶂翠屏风。
对酒
李白（唐代）

蒲萄酒，金叵罗，吴姬十五细马驮。
青黛画眉红锦靴，道字不正娇唱歌。
玳瑁筵中怀里醉，芙蓉帐底奈君何！
绿阴亭自唐时有之到今五百年卢肇二三公题诗
戴复古（宋代）

远山横碧一溪清，白鸟飞边落照明。
吏散庭阶一无事，绿阴亭上又诗成。
震泽送剑客入广阳
邝露（明代）

湖草绿阴阴，桃花水更深。高楼怆然叹，浊酒一何任。

念此青春别，其如白日沉。背人赠匕首，珍重结交心。
次韵张守惠山
陈造（宋代）

诗伯心如水，熊轓再护边。
教条父老舞，姓字裔夷传。
客到牵铃索，诗成仰屋椽。
平吞云梦泽，聊酌隐之泉。
次韵王仲谟仲宁唱酬二首 其二
周必大（宋代）

别日无多似隔年，每逢佳句辄欣然。词倾江汉无留碍，语转珠玑更浑全。

目共荆溪千里月，人居吴郡五湖天。兴来傥有山阴作，即上扁舟往执鞭。
金陵杂兴二百首
苏泂（宋代）

雨花台下百花香，驻马坡前百草长。
若还谷熟人民乐，依旧风流好建康。
寒山
余靖（宋代）

空翠纷纷冷不流，风云常是护灵湫。
山神鞭起龙行雨，散作炎州六月秋。
十忆 忆歌
李元膺（宋代）

一串红牙碎玉敲，碧云无力驻晴霄。也知唱到关情处，缓按馀声眼色招。
念奴娇
华岳（宋代）

倚藤临水，照丰姿自笑，天然丘壑。利鞅名缰成底事，空把此身缠缚。李杜文章，良平事业，且束之高阁。浩然归去，暮霞残照零落。

闻道西北埃尘，东南形胜，次第清河岳。此等功名尘世事，与我初无关约。十里松萝，一蓑烟雨，说甚扬州鹤。倚栏长啸，玉轮飞上天角。
送罗提举
陈造（宋代）

万口歌谣里，临岐挽使车。
五云金碧际，平步闯天居。
皇眷须裨益，清朝有诏除。
致君真夙素，活国此权舆。
壮岁持英节，春风满比闾。
民皆耕凿，吏敢狃侵渔。
日者流离叹，时方旱暵馀。
饱饥亲劳来，骨肉费勤渠。
汲直开仓后，韩分报政初。
重前汉皇席，肯挟子公书。
冠豸传应实，婴鳞可待徐。
规恢今日事，抱负与时摅。
吏治捐邦蠹，群妖信鼎鱼。
衰翁怜命蹇，违世坐才疎。
但有江山助，曾无甔石储，
登门仍造次，作意借吹嘘。
此去游丹地，能无荐子虚。
壮心翔碧落，归梦谢黄淤。
凝睇成分袂，从人更曳裾。
念为天下贺，不拟赋愁予。
送路都曹（并引）
苏轼（宋代）

乖崖公在蜀，有录曹参军老病废事，公责之曰：“胡不归？”明废，参军求去，且以诗留别。
其略曰：秋光都似宦情薄，山色不如归意浓。
公惊谢之，曰：“吾过矣，同僚有诗人而吾不知。
”因留而慰荐之。
予幼时闻父老言，恨不问其姓名。
今都曹路君以小疾求致仕，予诵此事留之，不可，乃采前人意作诗送之，并邀赵德麟、陈履常各赋一篇。
积雪困桃李，春心谁为容。
淮光酿山色，先作归意浓。
我亦倦游者，君恩系疏慵。
欲留耿介士，伴我衰迟踪。
吏课升斗积，崎岖等铅舂。
那将露电身，坐待收千钟。
结发空百战，市人看先封。
谁能搔白首，抱关望夕烽。
子意谅已成，我言宁复従。
恨无乖崖老，一洗芥蒂胸。
我田荆溪上，伏腊亦粗供。
怀哉江南路，会作林下逢。
和王景彝省中咏孤竹
梅尧臣（宋代）

爱此孤生竹，碧叶琅玕柯。
结结甘泉里，岂必泰山阿。
曾莫学兔丝，徒以附女萝。
风为扫庭户，夜月谁与过。
午日白沙驿阻涨感怀二首 其一
胡直（明代）

佳节深山度，禽声破寂寥。坐爱溪蒲绿，那须渍酒瓢。
杏花
王禹偁（宋代）

长愁风雨暗离披，醉遶吟搅得几时。
唯有流莺偏称意，夜来偷宿最繁枝。
镜园和邓玄度步韵 其十一
李云龙（明代）

何用语呢喃，谗夫枉自谗。宜人有丘壑，毋恙是归帆。

治地延修竹，为庵倚翠岩。龙阿知我者，不必咏长镵。
定道德经为六十四章漫书所得八首 其一
郭之奇（明代）

天上有物乎，吾不得而乞。天上有人乎，吾不得而亲。

虚微髣髴，视之乃沕。抱一存真，强名曰神。犹橐犹籥，风卷云郁。

天地不仁，刍狗是刜。和光同尘，众妙维新。圣人不仁，后身外身。

外身而身存，身存而物宾。吾不知谁子，以天物为臣。

金玉何足守，美善何足珍。有名之毋见，无名之始沦。

非见亦非沦，玄玄万古屯。
池馆新晴
郭谏臣（明代）

园林新雨霁，嫩绿压枝繁。戏蝶穿花舞，游鱼出藻翻。

清香凝曲槛，佳景落幽轩。独坐无人到，惟闻鸟雀喧。
赠刀镊王诚三首
徐元杰（宋代）

汝家住近里仁坊，不恋妻儿恋侍旁。
父子性天非可夺，亲亲仁也盍揄扬。
满庭芳（重阳前席上次元直韵）

舒亶（宋代）

寒日穿帘，澄江凭槛，练光浮动余霞。蓼汀芦岸，黄叶衬孤花。天外征帆隐隐，残云共、流水无涯。登临处，琼枝潋滟，风帽醉欹斜。

丰年，时节好，玉香田舍，酒满渔家。算浮世劳生，事事输他。便恁从今酩酊，休更问、白雪笼纱。还须仗，神仙妙手，传向画图夸。
送别张倅
姚勉（宋代）

满襟霁月皎无尘，爱客宁嫌客过频。
倚竹题诗惊思妙，傍花寻柳见情真。
如今南浦伤行客，此处西湖有主人。
与着三年端的约，孤山同访早梅春。
过东禅寺友人书斋小酌二首 其二
孙承恩（明代）

交情怜久别，今日此寻君。话旧消清坐，开樽对白云。

乾坤空落落，世事总纷纷。不尽留连意，归途已暮曛。
朱典卿和章有结茅孤青之语戏为古风以绝之
林希逸（宋代）

盥手捧诗神索索，高怀细把重抽绎。冥心不觉有鬼知，消息漏传到姑射。

个中昨夜有使来，梦魂暗引飞双腋。楼高百尺锦户开，中有一人犹岸帻。

低头未敢问起居，自言我是壶仙客。紫薇花下引笑归，世缘已谢来兹宅。

虽然旧隐也未忘，离宫尚浸孤青碧。侧聆有客身姓朱，结茅准拟欺泉石。

山神火急报此间，移文便已回飞驿。冯夷奏记奉指挥，严兵锁断青松壁。

公为诗案有引连，归到人间凭解释。云渠姓字在天衢，捡点不上幽人籍。

明年已著瑞鹤袍，浪言谁与飞凫舄。便令勋业了鼎彝，也莫迂我云山迹。

宇宙如今况未清，经纶不任伊谁责。更是蓬莱有新禁，岩扃不许金袍惜。

诗词固然多孟浪，此事也须先禁格。划然惊觉汗满身，捉笔书之窗已白。

请君从此莫戏谈，恐有鬼神重听得。
送冯远猷使君 其二
周紫芝（宋代）

江上当年忆语离，相逢虽健鬓如丝。心知涉世著几屐，眼见承流换两麾。

台阁异时须献纳，庙堂今日要招携。九江太守多仁政，此去知公得吏师。
生日和竹溪二首
刘克庄（宋代）

宿昔银鞍狨覆鞯，今骑秧马垦荒田。
学神仙者丹多坏，立事功人传少全。
谁管灵均初度日，都忘弥勒下生年。
新皇早晚开宣室，定有英才对席前。
南乡子
赵彦端（宋代）

浓绿暗芳洲。春事都随芍药休。风雨只贪梅子熟，飕飕。却送行风一夜秋。

新月幸如钩。三五还催玉鉴浮。一段离愁溪样远，悠悠。只是溪流浅似愁。
归燕
陈允平（宋代）

王谢堂前柳树苍，玉京坟上藓花黄。
无情又逐东风去，落日朱帘几断肠。
我爱淳安好 其五
陈晔（宋代）

我爱淳安好，忧民缺致盈。渠通庐避湿，滩凿浪难生。

利涉津梁固，安行道路平。夙宵虽黾勉，终愧汉公卿。
晚秋宿裴员外寺院（得逢字）
耿湋（唐代）

仲言多丽藻，晚水独芙蓉。梁苑仍秋过，仁祠又夜逢。

回林通暗竹，去雨带寒钟。原向空门里，修持比昼龙。
予赋雁湖诗蒙友社诸文继声不一辄复自和四首
李壁（宋代）

栏楯相望咫尺间，翻沟送水助潺潺。
王家传里乌衣巷，梦得诗中碧玉环。
好看画船来泛月，何须蜡屐去寻山。
时人不解开湖意，便道渠侬苦爱閒。
句 其四十三
王随（宋代）

云气凉秋簟，山光翠入门。
遇旅鹤
孙昌胤（唐代）

灵鹤产绝境，昂昂无与俦。群飞沧海曙，一叫云山秋。

野性方自得，人寰何所求。时因戏祥风，偶尔来中州。

中州帝王宅，园沼深且幽。希君惠稻粱，欲并离丹丘。

不然奋飞去，将适汗漫游。肯作池上鹜，年年空沉浮。
天中节舟次感怀
濮文暹（清代）

朝辞白帝暮黄牛，云水匆匆漫洗愁。佳节思亲便西笑，大江拒石不东流。

文章有用期前路，家国无依剩此舟。野艾山榴空自好，怜他风露满汀洲。
感皇恩
史浩（宋代）

风雨揽元宵，收灯方了。深院红莲尚围绕。德星同聚，更有祥光莲照。始知真洞府，春长好。

应是化工，偏怜衰老。剩把青藜作荣耀。正须沈醉，拚却玉山频倒。寄声更漏子，休催晓。
砦居避兵杂诗 其三
毛澄（清代）

冤气黑云横，苍茫七百城。营空中夜徙，垄废去年耕。

抱珥天常晕，生毛日不明。秋风吹木叶，送作鼓鼙声。
木兰花令·宿造口闻夜雨寄子由才叔
苏轼（宋代）

梧桐叶上三更雨。惊破梦魂无觅处。夜凉枕簟已知秋，更听寒蛩促机杼。
梦中历历来时路。犹在江亭醉歌舞。尊前必有问君人，为道别来心与绪。
白水闸
吴雯炯（清代）

小滩大滩船逆上，朝雨暮雨天晴稀。正是水穷云起处，乱山青断白鹇飞。
以郡醖十斗送林子长
虞俦（宋代）

我友溪堂爱说诗，兵厨况有酒如池。
留髠一石从来惯，访戴扁舟莫太迟。
已办鸱夷陪后乘，姑令从事作先驰。
凭君试向松江望，绿涨蒲萄正渺瀰。
宿瑞岩示刘子厚
李洪（宋代）

肩舆转绿畴，跨浦蹑石梁。
暮投瑞峰宿，野色杂莽仓。
鱼盐海市隘，松竹山径凉。
解衣借僧庐，煮茗涤枯肠。
顿忘庚火争，秋色已侵床。
古戌此何夕，冠盖来徜徉。
一杯偶相属，荔丹咀冰霜。
哦诗兴清绝，天池看鹏翔。
嵩山十二首 其五 玉女窗
欧阳修（宋代）

玉女不可邀，苍崖郁岧直。石乳滴空窦，仰见泬寥碧。

徙倚难久留，桂树含春色。
又因明月千家雪树影寒霜月二句松坡成篇余亦足成二律 其一
缪公恩（清代）

更深群籁息，寂寂立寒庭。明月千家雪，疏镫一点星。

天光侵户牖，夜气入虚灵。小饮休教醉，长令方寸醒。
句
胡寅（宋代）

更於何处觅桃源，此地端疑小洞天。
游南山
汪莘（宋代）

山蹊黄叶从过满，石案苍苔不用除。
坛上古松岩畔竹，切须留伴老僧居。
自咏三首
卢仝（唐代）

为报玉川子，知君未是贤。低头虽有地，仰面辄无天。

骨肉清成虽，莴蔓老觉膻。家书与心事，相伴过流年。

卢子躘踵也，贤愚总莫惊。蚊虻当家口，草石是亲情。

万卷堆胸朽，三光撮眼明。翻悲广成子，闲气说长生。

物外无知己，人间一癖王。生涯身是梦，耽乐酒为乡。

日月黏髭须，云山锁肺肠。愚公只公是，不用谩惊张。
泊舟龙游
翁卷（宋代）

未得桥开锁，去船难自由。
渚禽飞入竹，山叶下随流。
忽见秋风喜，还成早岁愁。
卧闻舟子说，明日到衢州。
杨庄铺
彭可轩（宋代）

芳草迢迢去路，垂杨脉脉长亭。
野渡半篙水碧，斜阳数点山青。
和题观音石壁
朱赏（宋代）

今古相逢世所稀，神仙与我说天机。
吾家后裔知消息，不落凡间笑白衣。
以诗句咏梅 谁寄寒斋雪夜春
方蒙仲（宋代）

寒炉耿夜长，竦肩得文句。将以一枝春，逢人无寄处。
上呈子方乡丈
蔡肇（宋代）

西方残敌鱼游釜，往岁天兵收境土。
军行旱海口生烟，沙井无泉天不雨。
将军意气吞八荒，欲入凉州倾马乳。
坚城不下河未冰，幕中稍觉从军苦。
曹侯献计取东关，帐下选锋同此语。
归来塞色侵鬓毛，联翩始阅交衢舞。
不学行间妄校尉，尽斩孙歆封万户。
人生富贵有危机，彘肩不原加雕俎。
安仁道中二首 其二
陆游（宋代）

三驿未为远，衰翁愁出门。贪程多卒卒，失睡每昏昏。

天大围平野，江回隔近村。何时有馀俸，小筑占云根。
题材罗江云盖寺二首
程公许（宋代）

云盖山前往返频，过门不入愧山灵。
晚烟莽苍乱流去，夜雨淋浪欹枕听。
遍索寺碑地入话，但余辙迹护禅扃。
老权有句堪佛教，谁为援毫刻翠屏。
送陈君举舍人东归
楼钥（宋代）

皇天生人物，千载非偶然。
冲和兼万人，始得一英贤。
夫君乃其人，人一己百千。
飞黄欲追风，况复勤著鞭。
文阵蚤奔放，气欲摩青天。
短褐东海濒，名贯牛斗躔。
闻道更独早，自言若队渊。
出登龙虎榜，径上鵷鹭联。
中閒几流落，清湘穷泝沿。
白首始为郎，一见意已传。
登瀛上麟台，授简游兔园。
擢为柱下史，遂君紫微垣。
去天真尺五，朝纲赖扶颠。
龙楼缺问寝，万口争进言。
惟君最勇决，螭头屡直前。
危言破人胆，三进加勤拳。
天高听亦高，归袂何翩翩。
高风激颓波，同列空慙颜。
君虽未必去，一去胜九迁。
我欲留孔戣，有怀不得专。
况我自欲去，何心挽归船。
嗟我生何为，与君幸齐年。
先后才九日，相与同气然。
几年苦契阔，班心忽差肩。
判花同代庖，君思如涌泉。
上房草数制，下房时一篇。
一篇辄高妙，隗始愧余先。
春秋隐公传，国史建隆编。
周官授大旨，所得俱未全。
聚散不可料，饯别沧江边。
君将处於陵，我耕绵上田。
君行毋疾驱，中途恐传宣。
不然遂成别，孤帆渺风烟。
梦魂不可制，随君堕中川。
惜别
李咸用（唐代）

细雨妆行色，霏霏入户来。须知相识喜，却是别愁媒。

白刃方盈国，黄金不上台。俱为邹鲁士，何处免尘埃。
秋夜长简玉山
祖柏（元代）

秋夜长，秋夜长。青灯半灺，玉漏未央。云叶飏影，露华凝光。

为问湖阴柳，应有长条刺钓篷。
挽罗斯立
李潜（唐代）

金玉不论富，癯然学孟轲。
两番新贡士，半世老监河。
发粟岁无歉，横桥春不波。
阴功写难尽，留与邑人歌。
送金仙玢上人主讲隆寿院
刘克庄（宋代）

昔委荆榛谁起废，今增轮奂不为奢。
微神通力营经藏，经海潮音转法华。
况有紧幫王打供，岂无长者子倾家。
此行非作衣钵计，饶益尤多等算沙。
李楚老尚书挽歌词三首 其三
葛胜仲（宋代）

得谢恩重起，追荣爵更崇。龙蛇新岁忌，鹓鹭旧行空。

图象人怀惠，尊名帝念功。遭时淹陈寔，大耋偶相同。
句
张表臣（宋代）

采玉应求破山剑，探珠仍遣水精奴。
乌戍密印寺
范成大（宋代）

青堆溪上水平堤，绛瓦参差半掩扉。
我与圣公俱客寓，人传帝子尚灵威。
胜缘龃龉三重障，志士辛勤十载归。
花木禅房都不见，但余蝙蝠昼群飞。
春燕词
王建（唐代）

新燕新燕何不定，东家绿池西家井。飞鸣当户影悠扬，

一绕檐家一绕梁。黄姑说向新妇女，去年堕子污衣箱。

已能辞山复过海，幸我堂前故巢在。求食慎勿爱高飞，

空中饥鸢为尔害。辛勤作窠在画梁，愿得年年主人富。
感遇
陆游（宋代）

人之所甚患，饥渴与寒暑。
粗免则已矣，过计安用许？自奉非其分，三彭将嫉汝。
寓形天壤间，大抵皆逆旅，但能饱菜根，何地不可处？堂堂七尺躯，切勿效儿女。
代寿某帅二首
陈宗远（宋代）

当年禁履上星辰，便合登庸秉国钧。
盖海旌幢纡出镇，济川舟楫已知津。
但从渤澥清沂泗，肯把关河自越秦。
酝酿早成六月雨，一朝翻手洗炎尘。
小孤山
张耒（宋代）

一峰枝水孤剑立，古庙开帘双脸红。
水边古木老龙蛰，山下水色磨青铜。
我来扁舟望有祷，万顷春水清溶溶。
明神报我意加厚，嗟我荐献愧不丰。
重游知复在何日，府仰天地身飘蓬。
宣赦回马上口占
韦骧（宋代）

黄纸恩书下紫宸，岂惟群罪许从新。其间多少宽民意，四海承宣有几人。
留侯庙下作
贺铸（宋代）

文成念韩痛，破产伺强奏。
千金募健士，椎断属车尘。
东去变名姓，浮游淮泗滨。
忍耻奉遗履，得书何老人。
十年风云会，赤帝资经纶。
鸿门祸端结，一言即解纷。
英彭既合纵，楚项提孤军。
伟哉借箸谈，竖儒无复陈。
分疆饵两将，来若从龙云。
释怨俾侯印，谋销蛇豕群。
定都天府国，推功归奉春。
四老落吾术，拂巾辞隐沦。
东朝羽翼就，楚调徒悲辛。
出处能事毕，致君终乞身。
岂眷万户封，仅与萧酇均。
淮阴败晚节，顾亦非吾伦。
愿访赤松子，逍遥云汉津。
强饭示终殁，爽灵方上宾。
严祠镇川湄，余泽及斯民。
客子老将至，低回冗从臣。
慙无应时策，肝膈空轮囷。
可教固无类，慨然辄求伸。
未应终万古，黄石独能神。
七夕
张镃（宋代）

秋近疏飚未转凉，彩盘珠阁已传觞。
佳期天上频逢节，却老人间未有方。
蟾魄嫩明情缱绻，鹊河斜界色沧浪。
瓜盘华锦空儿剧，祷旱于今仰圣皇。
隔江望灊山
李蓘（明代）

大江汩汩来何穷，汉武射蛟江水中。
波涛闪闪荡西日，犹疑妖水留腥红。
潜岳峰高隔江坞，碧馆琳宫雾撑拄。
英风冥漠不可扳，晓雨神堂闹秋鼓。
夏夜
陆游（宋代）

酒力初消睡未厌，卧看香缕绕疏帘。
月高栖鹊重移树，风劲流萤自入檐。
长夏迢迢秋尚远，孤愁冉冉病相兼。
老人本是山中客，扫迹元非畏楚钳。
满江红·糁径红裀
刘克庄（宋代）

糁径红茵，莫要放、儿童抛砾。知渠是、仙家变幻，佛家空色。青女无端工翦彩，紫姑有祟曾迷赤。但双双、戏蝶绕空枝，飞还息。

鲸量减，驹阴急。芳事过，余情惜。漫新腔窈渺，奏云和瑟。飘荡随他红叶水，萧条化作青芜国。忆桥边、池上共攀翻，空留迹。
别雷国辅之皖山
王安石（宋代）

侍郎忧国最贤劳，太尉西州第一豪。
家庙比来闻泽厚，公孙今果见才高。
明时尚使龙蛇蛰，壮志空传虎豹韬。
莫厌皖山穷绝处，不妨云水助风骚。
五日前一夕唐如心以近诗见问病废夜读久矣即夕口占寄意
王夫之（明代）

榴花困雨不得红，溪荪浃露青烟丛。明朝谁续五丝缕，新月初弯一线弓。

楚国神弦惜往誓，山中桂树思悲翁。纸窗晴日能相借，锦字凭开雾眼空。
偈二十四首 其十二
释守卓（宋代）

岁时驹过隙，倏忽十月初。今年寒较早，前日已开炉。

炉边向去寒，各各护眉须。分明一路无寒暑，不知何日是归欤。
卜算子
吕胜己（宋代）

人事几时穷，我性偏宜静。世上谁无富贵心，到了须由命。

闲里且偷安，醉后休教醒。醉里高妙入神，妙处君须听。
泸江亭
虞允文（宋代）

映水林峦影颠倒，济川舟楫势峥嵘。东行万里欲乘兴，更待一篙春水生。
望江南 阎尚温招饮湖中
史鉴（明代）

船栊处，恰是藕花洲。别处歌声刚得借，去时春色不堪留。

花落水空流。

天渐晚，临去更回头。山翠远如眉黛晓，湖光疑似眼波秋。

越女不胜愁。
次韵周圣举清溪行二首 其一
汪藻（宋代）

君不见国家有纪狂童干，一溪百绕山千盘。竹兵草草儿戏尔，震泽以南心为寒。

初如妖禽啸月晓，忽作聚蚋奔醯酸。九重夜半出秦甲，一麾万里春农安。

书生那知破贼事，且复雪涕论悲端。忆初仓惶挺身走，江湖满地皆惊湍。

仲宣何暇守漳浦，子美仅能投锦官。朝愁烽连海峤起，暮恐彗扫星河翻。

忍饥怖死头抢地，破釜跃鱼苔渍冠。尔时身世狭于掌，俯仰宇宙何时宽。

只今同喜风尘定，慎勿忘忧耽酒圣。要须剩作舂陵行，为洗吴儿百年病。
蝶恋花 春暮
沈纕（清代）

百五韶光馀几许。轻暖轻寒，渐觉芳时暮。落尽桃花飞尽絮。

栏杆凭到无聊处。

试听梁间双燕子。岂解伤春，却作伤心语。打叠愁肠千万缕。

夜来那更风和雨。
戏赠
许及之（宋代）

不鼓君家爨下材，渴心古井欲生苔。柳枝未放行云去，巫峡又生为雨来。

似染霜髭欺黑漆，尚禁醋齿试青梅。不妨雨过同心赏，一架酴醾花正开。
过赣石
韦骧（宋代）

乘危趋疾固轻身，却羡操舟妙入神。石罅安船石头立，渔人谩笑往来人。
梅梢雪·元夜月蚀
纳兰性德（清代）

星球映彻，一痕微褪梅梢雪。紫姑待话经年别，窃药心灰，慵把菱花揭。
踏歌才起清钲歇，扇纨仍似秋期洁。天公毕竟风流绝，教看蛾眉，特放些时缺。
诸葛铜鼓
顾图河（清代）

武侯未筑祁山垒，先出偏师渡泸水。人言孟获不足擒，股掌玩之徒戏耳。

岂知北伐用南夷，正欲中原扫仇耻。僰人笮马供鞭驱，罗鬼乌蛮皆效死。

至今铜鼓散山谷，峒户流传尚夸侈。精铜其质革其音，想见援枹兵四起。

鸟蛇龙虎倏离合，戎机万变人难拟。曾传八阵有遗碛，更说旗台馀故址。

此鼓千年尚宛存，血战消磨土花紫。君不闻定军山阴雨中，山鸣雷动声隆隆。

埋鼓镇蛮功未毕，反旗走敌恨无穷。
送周指挥比试还湖广三首 其一
罗亨信（明代）

都门送客驻征骖，听唱骊驹别思酣。冠佩暂看辞阙下，麾旌重喜入湖南。

才兼文武人争羡，拙守衡茅我独惭。抚禦功閒如见念，平安毋惜寄华缄。
送李二十九兄员外赴邠宁使幕
刘禹锡（唐代）

家袭韦平身业文，素风清白至今贫。南宫通籍新郎吏，

西候从戎旧主人。城外草黄秋有雪，烽头烟静虏无尘。

鼎门为别霜天晓，賸把离觞三五巡。
迁学
王洋（宋代）

阙里荆榛一扫除，文明犹是旧规模。
要令多士充庭赋，能识邦君此意无。
崧台独步颇有何仰之怀 其一
区大相（明代）

台榭一方胜，江山千古同。由来涕泪处，不独有羊公。
并州路（一作杨达诗，题云塞下作）
李宣远（唐代）

秋日并州路，黄榆落故关。孤城吹角罢，数骑射雕还。

帐幕遥临水，牛羊自下山。征人正垂泪，烽火起云间。
杂兴
顾嗣协（清代）

骏马能历险，力田不如牛。(力 一作：犁)
坚车能载重，渡河不如舟。
舍长以就短，智者难为谋。
生材贵适用，慎勿多苛求。
再赋 其二
孔平仲（宋代）

起自然铜鼎，烹茶滴乳香。深冬灰正冷，新腊雪须当。

我意空青眼，君才贯众长。唱酬几百合，衰白荷相忘。
黄鹤篇
张方平（宋代）

黄鹤飞来兮，越沧海之无垠，标格孤高谁与群。风前清啸欲命侣，凝神翘立如含嚬。

鹰鹯独矜觜爪利，燕雀止为腥膻驯。扃笼犹负语言巧，堕羽直为依襟珍。

杳杳水云上，亦有网罗屯。黄鹤飞去兮，汝无恋此扰扰之尘寰。

冲丹霄兮凌紫烟，行啄秀芝咽醴泉。静栖琪树金羽丽，閒舞瑶池菊裳鲜。

鹓群凤侣久相待，休随燕雀陪鹰鹯。
送王殿丞知眉山县
司马光（宋代）

君行杳何许，万里蜀云西。
野色春斯近，林烟晓意迷。
天藏马峡小，星逼剑关低。
莫使乡愁乱，咬咬信子规。
剪松毛小栅以诗落成
周紫芝（宋代）

东堂坐甑遭炊蒸，西檐烈日方腾腾。炎官张伞火渐炽，乌豕渡腾云不兴。

五官大夫有遗种，十八公自分云仍。羲和挥戈不可却，郢匠剪毛归作棚。

南风飒瑟出馀韵，怒龙奋迅苍髯升。香来鼻观过一雨，便恐冰麝终难胜。

天公割此一席地，付与老翁来曲肱。何时快著短齿屐，信手自把南山藤。

卧听松风满山雨，去作水边岩下僧。
金陵官舍四首次郭价夫司业韵 其三
罗钦顺（明代）

剩有论文乐，兼存玩物娱。万形皆至理，一贯乃真儒。

习习传天籁，亭亭耸德隅。岁寒吾与汝，那肯向炎趋。
题水晶宫道人瓮牖图
汤炳龙（元代）

一从辞宰粟，饥饿隐空山。货殖门前客，先生不启关。
放竹鸡
邹浩（宋代）

鼓翅出樊笼，双飞意气同。便鸣泥滑滑，深应竹丛丛。

善也还天性，时哉属岁丰。弋人情已得，宁复堕机中。
过清江怀莫谦父
赵善括（宋代）

春来乘兴泛孤篷，櫂影频移鉴影中。
昨夜忽添三寸雨，今朝尤喜一帆风。
桃红李白年年好，水绿青山处处同。
屈指归时花未老，一樽携手过湖东。
孤山
史弥宁（宋代）

孤山数幅古名画，著在暗香疏影边。
不是逋仟有梅癖，梅花清韵似逋仟。
钱春
文良策（清代）

为问东风安所之，今宵留住绿杨枝。从来对酒易惆怅，况复送春伤别离。

万事惊心多故物，百年分手几前期。子规与汝干何事，啼向人前十二时。
拟进讲筵尚书终篇锡宴诗 其二
史浩（宋代）

蚤朝论道沃宸聪，更许经生侍九重。万卷精微归一览，小儒糟粕受三冬。

明兼舜目超唐汉，宴锡需云法祖宗。愧乏涓尘裨海岳，今辰亦得奉舂容。
题山桥十首
王柏（宋代）

石磴斜蹊下水隈，玉虹喷雪挂崔嵬。
虽然只是泉三叠，滂湃声摇万壑雷。
追和李白秋浦歌十七首 其五
郭祥正（宋代）

莫听猿夜啼，莫看芦花雪。倦客多少愁，离家八九月。
李田道中
徐瑞（宋代）

老树围修竹，清流浸白沙。
沿山石磊块，隔岸路丫叉。
渐渐乡音别，迢迢去意賖。
沦茶谁氏女，鬒发堕乌鸦。
用韵送夔帅何侍郎以待制奉祠东归 其五
项安世（宋代）

晋国心存绿野，莱公梦著横舟。可奈紫宸墀下，春风催嘂班头。
舟中咏落景余清晖轻桡弄溪渚之句盖孟浩然耶
陆游（宋代）

老圃发如霜，见客能废锄。
与坐使之年，自云八十余。
老身六朝民，草舍数世居，力守远祖言，一字不学书。
挽善化沈令
项安世（宋代）

夔门逢令季，湓浦接贤兄。
幸甚交三沈，兹焉共一城。
解诗谈到髓，听讼笔如倾。
豪快今安有，哀哉不久生。
相见欢
陈洵（清代）

鸳机冷，浸秋华。泛庭花。浅浅月痕灯意在窗纱。

微波赚。明河犯。客星槎。不信人间无路到仙家。
送教授刘震还阙里
柯潜（明代）

才从东鲁来，又向东鲁去。珊珊珂马出津桥，炯炯霜花照青署。

人生不愿多得钱，亦不愿有负郭二顷田。但愿携书向东鲁，日与圣门孙子相周旋。

杏坛花暖鸣素弦，舞雩高咏春风前。况君又饱公家粟，书中吏隐真神仙。

嗟我京华长作客，侍从无才竟何益。几年欲作东鲁游，尘土吹人行不得。

因君归去起遐瞻，泰岳岩岩倚天碧。
观暴
孔平仲（宋代）

怒雷殷殷西南天，黑气一抹如长烟。鲸嘘鳌噫蛟吐涎，龙呼其俦相后先。

散为飞云盖蜿蜒，以尾卷海洒百川。河伯乃在坎底眠，震惊掉动忧不全。

白浪涌起高于船，冈驰隰舞山回旋。崩冲摆落蔚高骞，声势烈烈孰使然。

须臾寂静又改前，馀氛倚汉犹青玄。小虾奋头如自贤，神龙归宫鱼出泉。
沁园春·十八年间
刘辰翁（宋代）

十八年间，黄公垆下，崔九堂前。叹人生何似，飘花陌上，妾身难托，卖镜桥边。隔幔云深，绕梁声彻，不负杨枝旧日传。主人好，但留髡一石，空恼彭宣。不因浩叹明年。也不为青衫怆四筵。念故人何在，旧游如梦，清风明月，野草荒田。俯仰无情，高歌有恨，四壁萧条久绝弦。秋江晚，但一声河满，我自潸然。
冬夕酌月三首
白玉蟾（宋代）

二毛可惜雪霜侵，日有清都绛阙心。
枝冷鹊翻檐外影，庭空鸿堕月边音。
西江月 其一
刘过（宋代）

细雨黄梅初熟，微风燕子交飞。手拈团扇写新题。

心事恹恹难寄。

片月只堪供恨，双星却有重期。石榴裙子正芬菲。

知为何人慵系。
【仙吕】村里迓古
邓玉宾（元代）

仕女圆社气球双关
包藏着一团儿和气，踢弄出百般可妙。共子弟每轻兼痛膝，海将来怀儿中
搂抱。你看那里勾外兼，虚挑实蹑，亚股剪刀。他来的你论道儿真，寻的你查
头儿是，安排的科范儿牢，子弟呵知他踢疼了你多多少少。
【元和令】露金莲些娘大小，掉兼强抢炮。云肩轻摆动小蛮腰，海棠花
风外袅。那踪换步，做弄出人娇，巧丹青难画描。
【上马娇】身段儿直，掖样儿娇，挺拖更妖娆。你看他拐儿扇尖儿挑舌儿哨。
子弟敲，腾的将范儿挑。
【胜葫芦】却便似孤凤求凰下九霄，兼儿靠手儿招，撇演的个庞儿慌张了。
他地穿兼抹膝，摩肩擦背，偷入步暗勾挑。
【幺篇】抵多少对舞霓裳按六么，惯摇摆会躯劳，支打猜拿直恁般巧。你看
他行针走线，拈花摘叶，即世里带着虚嚣。
【后庭花】你看他打ㄐ拾云外飘，蹬圆光当面绕。玉女双飞鬓，仙人大过桥。
那丰标！勤将水哨。把闲家扎垫的饱，六老儿睃趁的早，脚步儿赶趁的巧。只休
教细褪了，永团圆直到老。
【青歌儿】呀！六踢儿收拾、收拾的稳到，科范儿掣荡、掣荡的坚牢，步步
相随节节高。场户儿宽绰，步骤儿虚嚣，声誉儿蓬勃，解数儿崎。一会家脚
此鲸鳌，背掣猿猱，乱下风雹，浪滚波涛。直踢的腮儿红脸儿热，眼见涎腰儿
软。那里管汗湿酥胸，香消粉脸，尘拂蛾眉。由古自抖搜着精神倒拖鞭，三跳涧。
滴滴溜瑶台上，莺落架燕归巢。他地加斤节乘欢笑。
【寄生草】同避着鸳鸯拐，堤防着左右抄。跷跟儿掩映着真圈套，里勾儿藏
掖着深窟窍，过肩儿撒放下虚笼罩。挑尖儿快似点钢枪，凿膝儿紧似连珠炮。
【幺篇】本是座风流社，翻做了莺燕巢。扳搂儿搂定肩儿靠，锁腰儿锁住膝
儿掉，折跛儿跛住兼儿跷，俊庞儿压尽满园春，刀麻儿踢倒寰中俏。
【尾声】解卸了一团儿娇，稍遍起浑身儿俏。似这般女校尉从来较少。随圆
社常将蹴リ抱抛，占场儿陪伴了些英豪。那丰标！体态妖娆。错认范的郎君他跟
前入一脚，点着范轻轻的过了，打重他微微含笑。那姐姐见球来忙把脚儿跷。
乌夜啼
陈逢辰（宋代）

月痕未到朱扉。送郎时。暗里一汪儿泪、没人知。

揾不住。收不聚。被风吹。吹作一天愁雨、损花枝。
题张几仲所藏醉道士图
陆游（宋代）

卧听床头压酒声，起行篱下摘新橙。
一尊久欠敲门客，风味何人似麴生？
种菜
张印（清代）

我性喜种植，况此多荒陂。春风吹浩荡，人意良迟迟。

赤脚灶下婢，饭后辄酣嬉。亦欲课之读，目不识书诗。

顾使把犁锄，欣然愿我随。荆榛既日辟，礧砢亦日夷。

于此压豆筴，于彼播露葵。秋菘与春韭，燥湿相所宜。

纵横有经纬，我心堪自师。中馈及暇日，到此神旷怡。

会当微雨过，生理渐以滋。破土玉芽茁，临风翠叶披。

哑然时失笑，暴富同贫儿。
游仙诗二十首选五 其五
周凤翔（明代）

碧汉迢迢一舰横，卢敖棹臂禦风行。广场再演修罗剧，扳倒天河洗甲兵。
镌者任廷
释智愚（宋代）

入石入木知分数，古篆今篆攻岂难。
祗因雕巧失真体，不见全文在世间。
别环首座
释正觉（宋代）

雪立空庭畴堕宾，丹山握手履芳尘。
石人破晓初移位，玉女羞明却转身。
去意江湖频挂梦，回头棠棣一成春。
丛林衰色待膏沃，侧耳风霆起蛰鳞。
悲风曲
白玉蟾（宋代）

山风凄冷山木悲，虎不敢啸鬼夜啼。
溪声暗绕苍苔路，翠羽丝毛寒不栖。
幽人此时楼上立，叶照松梢露珠泣。
有酒欲饮饮不成，月华缥缈烟光湿。
西地锦·岭上初消残雪
佚名（宋代）

岭上初消残雪。有梅花先坼。东君造化多成翠，巧风韵奇绝。小院黄昏时节。暗香浮、疏影横斜。寄取和羹未晚，却免教攀折。
自西悬趋南郑道中杂咏三首
李新（宋代）

矮陌穹庐青匝地，垂杨步幛绿藏桥。
无端惊耳西江涨，十里雄声学海潮。
眼儿媚 婶允宜绘箑相谢 见《林下词选》、《词雅》
张鸿庑（清代）

胸中端的有烟霞。岩壑意无涯。西湖塘畔，山阴道上，树里人家。

如花人爱笔生花。墨沈散奇葩。夫人姓管，夫人姓卫，总未堪夸。
夜坐
张耒（宋代）

万籁声久寂，三更霜已寒。
老人袖手坐，一气中自存。
自得此中趣，不与儿曹论。
但有老孟光，相对亦无言。
山居苦寒 其一
苏过（宋代）

十里山行步步高，阴风怪穴乱呼号。孤灯独掩柴门夜，骨冷谁分范叔袍。
送王著作赴西京寿安
梅尧臣（宋代）

去作西畿令，当趋大尹庭。
闲寻前代迹，净扫古槐厅。
未惯餐周粟，还应忆楚萍。
但逢花木处，知我昔常经。
和滕子济考古图
程俱（宋代）

我生百无味，忘怀欲捐书。翛然谢糟粕，傲睨万物初。

平生蠹鱼间，习气未尽袪。朝来览千古，似历仙公壶。

权舆自四目，雨粟号灵魖。天球周序陈，科斗鲁壁馀。

切玉有至理，范金足良模。彭亨屹汉鼎，璀璨罗商瑚。

初疑鸟遗迹，忽若龟负图。典刑尚可见，聊用举一隅。

翻思杨子云，语默与道俱。岂无载酒人，相对时轩渠。

奇字决鱼鲁，微言折甄舒。譬彼学耕稼，当从老长沮。

滕侯饱今古，禀秀连青徐。三年考聚讼，坐判墨与儒。

入眼烂珩玦，搜奇到黄虞。端令宇宙中，俯仰纵所如。

我欲发其秘，联诗惭贯珠。何殊穰田祝，豚蹄操酒盂。
寄谢张方伯犀浦
王渐逵（明代）

林钟动炎飙，我稼怀初熟。驾言上小舟，遥向青萝屋。

高畬喜得上，田父仰沾足。去岁苦旱饥，赖此庶充腹。

今朝江渡口，仓遽走儿仆。手持故人书，凉荫卧且读。

书中竟何有，历历写衷曲。忆昔为曹郎，出入联镳轴。

讵看岁月周，流光迈淹倏。负疴缅旷莽，朝事不经目。

同时几豪彦，一一忘所录。而我甘耕农，已君居省辖。

伯氏今何如，不审燕与蜀。人生慨萍梗，尘梦纷蕉鹿。

知君重契谊，感意情弥笃。还期理篙楫，拜悟越山麓。

临风寄咏言，于焉致忱曝。
留守相公和提举端明作三寿公字韵诗辄继前韵 自述并谢留守相公
文彦博（宋代）

千载亲逢圣，三槐位忝公。周行簉鹓鹭，渭水愧罴熊。

致主曾无术，康时岂有功。台文形雅咏，褒假过优隆。
赋得捣衣
徐铉（宋代）

江上多离别，居人夜捣衣。拂砧知露滴，促杵恐霜飞。

漏转声频断，愁多力自微。裁缝依梦见，腰带定应非。
茉莉
王镃（宋代）

炎州分得冰花脑，来伴湘波六月凉。
醉折一枝簪鬓睡，晓来印却枕痕香。
滁上怀周贺
方干（唐代）

就枕忽不寐，孤怀兴叹初。南谯收旧历，上苑绝来书。

暝雪细声积，晨钟寒韵疏。侯门昔弹铗，曾共食江鱼。
赏桂
任希夷（宋代）

金英翠叶庇灵根，吹作清秋宝篆熏。
四客对花飞玉斝，八眉和叶舞红裾。
赠李企
许月卿（宋代）

雁湖曾是谪临川，谁道风流愧昔贤。
共觉共兜乱尧世，何须虞黄质周田。
三年迁客仅数舍，一日恩书落九天。
归去来荒松菊径，勉旃忠节振家传。
故园置酒
刘希夷（唐代）

酒熟人须饮，春还鬓已秋。愿逢千日醉，得缓百年忧。

旧里多青草，新知尽白头。风前灯易灭，川上月难留。

卒卒周姬旦，栖栖鲁孔丘。平生能几日，不及且遨游。
赠仆射侍中刘相公挽词三首
梅尧臣（宋代）

古今皆可见，富贵不常存。
歌者未离席，吊宾俄在门。
朱轮鑋逢辙，绿酒尚盈樽。
人事固如此，令名贻後昆。
寄枢上人
胡奎（元代）

上人年少解言诗，应是前身本姓支。多病养成丘壑志，学书临得庙堂碑。

萝窗翳翳云封屋，茧纸重重墨满池。想得山中三日雨，煮茶烟起落花时。
洪熙古刺水歌同全谢山作
厉鹗（清代）

哀牢九隆汉所开，唐代六诏争喧豗。玉斧画河段氏立，阿𧞔殉节梁王摧。

濠梁真人设郡县，炎徼西南俱革面。分司古刺始羁縻，贡琛莽怕旋来见。

取宝船回恤远夷，万方辐辏仁宗时。此香不减芬陀味，此水应超苏合池。

甲煎百和花盈缶，六一泥封篝火后。班衣染麝锯耳酋，珠络挈瓶马郎妇。

熬成细字镌青铜，进入春风生六宫。一洒罗衣长不灭，氤氲愿与君恩终。

可怜债帅如香尉，购得朱门媚权贵。分宜遗臭塞两仪，当时直压龙涎气。

枕顶余芳世庙修，御衣小炷纯皇留。南都谱记春桥顾，勋戚方传恭顺侯。

华胥旧事无人识，流落江南并江北。金仙铅泪一函中，梦破香销弹不得。
辞主人绝句四首。放猿
齐己（唐代）

堪忆春云十二峰，野桃山杏摘香红。

王孙可念愁金锁，从放断肠明月中。